Qui és Júlia Bertran Lafuente?
Júlia Bertran Lafuente (1980) és una periodista cultural especialitzada en arts escèniques, il·lustradora i escriptora. Reportera de televisió, treballa des del 2005 a Televisió de Catalunya. Ha estat redactora i reportera en programes com “Silenci?”, “Ànima” i “Tria33”. També ha treballat a Catalunya Ràdio, iCat i Com Ràdio.
Va ser la cantant dels Tejero, una banda barcelonina de pop-punk formada per ella mateixa i Juanpe González. L'any 2015 va ser l'encarregada de presentar la Nit de Santa Llúcia, considerada la vetllada literària més important en llengua catalana.
El 2016 va exposar les seves il·lustracions a la Galeria H2O (Barcelona), sota el títol “Imagina't que fóssim normals”. El 2017 va publicar el llibre "M'estimes i em times", en el qual es qüestiona l'amor romàntic, la cultura monògama, la família tradicional i el sistema binari de gènere i els seus rols sexistes.
L'any 2018 va fer la lectura del manifest de la marxa multitudinària a Barcelona convocada amb motiu del Dia Internacional per a l'Eliminació de la Violència contra les Dones, juntament amb les activistes Carmen Juares i Sofia Bengoetxea. Actualment és periodista del programa “Quan arribin els marcians” a TV3 i col·labora en la revista Enderrock.
És una periodista cultural especialitzada en arts escèniques, il·lustradora i escriptora.